Per Clausen (EL), 2009-03-25:
Jeg vil starte med at sige, at vi i Enhedslisten da synes, at det kan være en rigtig god idé at sikre TV 2's økonomi, særlig hvis det har det formål, som hr. Johs. Poulsen lige beskrev, nemlig at sikre, at man får de fornødne ressourcer til at leve op til sine public service-forpligtelser på en både underholdende og kvalitativt god måde
men jo ikke, hvis formålet er at sikre, at TV 2 får en større værdi ved det kommende salg.
Det ser vi sådan set ikke noget formål med.
Når vi fra vores side ikke kan vide noget som helst om, hvorvidt det var nødvendigt eller ej at træffe beslutning om at indføre den her betalingsordning, er det jo, fordi stort set alle de informationer vedrørende TV 2's økonomi, som alle kan læse sig til, ikke passer.
Alle de informationer er jo forbeholdt udvalgte mennesker.
Derfor vil vi i udvalgsarbejdet selvfølgelig bruge en del energi på at bore i, hvad der er realiteten bag nødvendigheden af at indføre den her ordning.
Det er det første, jeg vil sige.
Det andet, jeg vil sige, er, at jeg jo må indrømme, at jeg har nemmere ved at forstå dem, der siger, at de ikke er så begejstrede for den her ordning, end dem, der siger, at det ikke var muligt at få en, der var bedre.
Altså, det, man har indført her, er jo en brugerbetaling af en højst særegen karakter, som selvfølgelig skåner mennesker, som ikke ønsker at se andre betalingskanaler overhovedet, og det kan der måske være et eller andet kulturpolitisk gimmick i.
Men at indføre en afgift, som i realiteten rammer seere, der ser betalingskanaler, hvis de også vil se TV 2, er måske en lidt særpræget konstruktion, som altså også efter vores opfattelse står i direkte modsætning til det, der må være hensigten med en public service-kanal, nemlig at der er fri adgang til at se den.
Så det element er vi ikke ret glade for.
Det tredje, jeg vil sige, er, at must carry jo bliver indskrænket ganske dramatisk.
Man fjerner det fra radioområdet, man reducerer dets omfang på tv-området, og der er vigtige og relevante kanaler, der ikke bliver omfattet af det.
Det kan godt være et tilbageslag, der på en vis måde er begrundet i nogle ændrede sendeforhold osv., men jeg må nok sige, at når argumentet for at indskrænke must carry-begrebet er, at man vil have mere og bedre konkurrence, synes vi, at man i en kulturpolitisk debat, som det her vel bør være, har valgt forkert.
Så har jeg også bemærket, at man har opdaget, at det for nogle mennesker faktisk kan være ganske omkostningsfyldt og besværligt at betale den meget store licens, når betalingen er samlet.
Det er godt, synes jeg, at man har opdaget det.
Det er da sådan set også o.k., at man så deler det op i 12 måneder, for det er jo da nemmere at overkomme.
Men jeg må sige, at man med beskrivelsen af licensinspektørernes arbejde da i hvert fald får skabt en god forudsætning for mange muntre debatter om, hvorvidt det ikke er på tide at afskaffe det her medielicenssystem og erstatte det med en skattefinansiering.
Sådan forsvarer man jo menneskenes ret til et privatliv i Danmark.
Det synes jeg er festligt, vil jeg sige, og ikke mindst festligt, fordi det nok vil føre til, at det bliver endnu nemmere at afskaffe medielicensen næste gang, der skal laves et medieforlig.
Jeg er meget glad for, at hr. Mogens Jensen kunne understrege, at sendeomkostningerne for en mindre jysk ikkekommerciel tv-station vil blive mindre end for TV 2.
Det er et løfte, som vi vil vide at huske.
Men jeg håber da, at hr. Mogens Jensen selv kan se, at hvis det løfte ikke udfoldes lidt mere præcist og den forskel også bliver af en vis størrelsesorden, er det jo lidt meningsløst.
Jeg kan forstå, at det er dertil, man er kommet blandt medieforligspartierne, men kunne man dog ikke fremskaffe et notat - det behøver slet ikke at være hemmeligt - som beskriver, hvad konsekvenserne vil være for de ikkekommercielle lokale tv-stationer, hvis man ikke sørger for at holde deres sendeudgifter ganske dramatisk nede og måske i virkeligheden reducerer dem i forhold til, hvad de er i dag?
Jeg tror, at et sådan notat må være nemt at fremskaffe; jeg er ikke engang sikker på, man behøver at få fat i et professionelt revisionsfirma for det.